BUILOFSLIED VIR 50 GOUE JARE - Hennie Van Deventer
BUILOFSLIED VIR 50 GOUE JARE
Hoe nader Saterdag 31 Desember kom, des te sentimenteler raak hierdie bruidegom van 50 jaar gelede oor sy bruid, Tokkie. Delf genoeg stof uit die "argiewe" om 'n hele paar blogs te vul.
Hierbo is die tuisblad van 'n spesiale Tokkie60-webwerf wat vriend Ollie Olwagen help skep het vir haar 60ste verjaardag op 15 Maart 2006. Die werf self is, helaas – ander as die onderwerp! – nie meer aktief nie.
Die beste ding wat my nog op aarde oorgekom het – so beskryf ek my Gesina Susara in my boek In Kamera (Protea Boekhuis 2003) in 'n spesiale hoofstuk. Die hele hoofstuk word op die webwerf herhaal.
Almal wat haar ken, weet hoe lief sy vir rooi is. Daaroor verskyn 'n versie:
Kersie, granaat, ryp waatlemoen;
Rooi is 'n kleur wat iets aan jou doen.
Ontmoet op die werf die Tokkie van Tokkielaan in Pres Swartpark, Bloemfontein, en ontdek 'n paar dingetjies waaroor Tokkie uit pure beskeidenheid nie loop en dreunbors maak nie.
Ek verklap ook 'n paar huishoudelike geheimpies – soos die een keer toe sy baie kwaad was en ek moes koes vir 'n "vlieënde piering" (met 'n koppie tee boonop daarin)!
Die laaste paar dae het ek al 'n hele paar keer met hartlike instemming na Burl Ives se "True love goes on and on" geluister. Klik op: https://www.youtube.com/watch?v=3C1Drpz216A ……. en luister gerus saam na ons mooi "bruilofslied".